Mange kender engle bedst fra julens pynt og salmer, andre forbinder dem med forestillingen om, at der eksisterer mere mellem himmel og jord, som man ikke umiddelbart kan forklare.

Og spørger man folk, om de tror på engle, så svarer hver fjerde dansker ja.

Det viser en undersøgelse foretaget af Epinion for DR. Ud af i alt 1095 adspurgte svarer 25 procent ja til, at de tror på engle, mens 60 procent svarer nej. Hvilket præcist grundlag de adspurgte baserer deres besvarelser på, siger undersøgelsen ikke noget om.

Læs også : Prinsesse: Engle er ikke døde mennesker

DR sætter fokus på danskernes tro de næste uger. Igennem en række tv-programmer, netartikler og radioudsendelser bliver troen i Danmark undersøgt, forklaret og perspektiveret, når vi spørger: "Hvor kristen er du?" Find informationer om temaet på dr.dk/hvorkristenerdu

Peter Birkelund Andersen, som er phd. i religionssociologi og lektor ved Institut for Tværkulturelle og Regionale Studier ved Københavns Universitet, fortæller, at engle spiller særlige roller inden for både den kristne, muslimske og jødiske tro, men også inden for litteraturen og filmmediet. Dermed kan danskernes engletro i dag være sammensat af flere forskellige kilder.

- Derfor kan engle for nogen måske slet ikke forbindes med religiøsitet, men snarere til personlige oplevelser. Og det er ikke unormalt, at man ikke er troende men stadig tror på engle og har haft erfaringer med engle. Flere ser nemlig ikke sig selv som troende, men tror samtidig på andre religiøse forestillinger..

En engel viste sig i lyset for Rikke Wölck

En af de danskerne, som er overbevist om, at der findes engle, er dramatiker og skuespiller Rikke Wölck.